Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д.Л., поднесена против одговорот на Општина Дојран, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2021 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Д.Л., поднесена против одговорот на Општина Дојран, заведена во архивата на Агенцијата под бр.08-796 од 28.12.2021 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Д.Л., како што се наведува во Жалбата на 16.11.2021 година преку електронска пошта поднела Барање за пристап до информации од јавен карактер до Општина Дојран, со кое побарала по електронска пошта да и се достави електронски запис од следната информација:

“ Следнава документација во периодот од 2014 до 2021:

- Оглас за оттуѓување градежно неизградено земјиште;

-Записник од Комисија која одлучува за оттуѓување на градежно неизградено земјиште;

-Договор за оттуѓување на градежно неизградено земјиште“.

Имателот на информации, постапувајќи по ова Барање, како што е наведено во Жалбата на 13.12.2021 година до Барателот доставил Одговор на барање. Во Жалбата меѓу другото е наведено дека “...Во одговорот од Општина Дојран се испратени огласите и записниците но се изоставени договорите за отуѓување на замјиштето каде е цената и купувачот. Во одговорот велат дека причината за делумниот одговор на податоците со кои располагаат е тоа што истите содржеле личен податок....“.

Незадоволен од наведениот Одговор, Барателот на информации поднесе Жалба до Агенцијата, заведена во архивата на Агенцијата под бр.08-796 на 28.12.2021 година.

Агенцијата со допис бр.08-796 од 28.12.2021 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 30.12.2021 година до Агенцијата достави Одговор на жалба бр.15-1549/4 од 30.12.2021 година, а во архивата на Агенцијата заведено под бр.08-796. Во Одговорот е наведено: “..Ве известуваме дека овој орган на 30.12.2021 година, постапи по барањето на жалителката и електронскина маил и ги испрати на увид на жалителката склучените договори за оттуѓување на градежно земјиште со електронско јавно наддавање со лицата кои стекнаа статус на најповолен понудувач во спроведените електронски наддавања по објавените Објави за оттуѓување на градежно земјиште сопственост на Република Северна Македонија...“.

На 04.01.2022 година, Барателот на информации преку е-маил ја извести Агенцијата дека: „Со овој маил сакам да Ве информирам дека Општина Дојран на 30.12.2021 ги достави договорите кои фалеа во првиот одговор и со тоа го комплетирање моето Барање за слободен пристап до информации од јавен карактер пратено на 16.11.2021“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2021 година, под бр.08-796.

**Директор,**

**Пламенка Бојчева**